Paziņošanas periodā starp paziņojumu rudens iesniegšanas termiņu 1. oktobrī un datu publicēšanu 2015. gada 21. oktobrī Eurostat sazinājās ar visu dalībvalstu statistikas iestādēm, lai pieprasītu papildu informāciju un precizētu, kā uzskaites noteikumi piemēroti konkrētiem darījumiem. Šis process noritēja vairākās sarakstes kārtās starp Eurostat un valstu iestādēm. Līdz 6. oktobrim visām dalībvalstīm tika nosūtīti pirmās kārtas precizējumu pieprasījumi. Otrās kārtas pieprasījumi tika nosūtīti 27 valstīm, savukārt trešās kārtas — astoņām valstīm. Eurostat lūdza dažas valstis iesniegt pārskatītas paziņošanas tabulas. Vairākumā gadījumu grozījumi 2015. gada oktobra paziņošanas perioda paziņotajos datos būtiski nemainīja deficīta un parāda līmeni 2011.–2014. gadam.

2.2.2.Ar dialogu saistīti un metodikas izpētes apmeklējumi

Regulā (EK) Nr. 479/2009 paredzēti ar dialogu saistīti un metodikas izpētes apmeklējumi. Ar dialogu saistītus dalībvalstu apmeklējumus veica regulāri (vismaz reizi divos gados), lai pārskatītu iesniegtos datus, izskatītu metodikas jautājumus, apspriestu statistikas avotus un novērtētu atbilstību attiecīgajiem uzskaites noteikumiem, piemēram, par vispārējās valdības nošķiršanu, ierakstīšanas laiku un valdības darījumu un saistību klasifikāciju.

Ar EDP saistītu apmeklējumu skaits dalībvalstīs pēdējos gados ir palielinājies. Ja Eurostat izvirza konkrētu jautājumu dalībvalstij, ko nevar atrisināt citādi kā tiekoties ar attiecīgo iestāžu pārstāvjiem, tiek rīkots ad hoc apmeklējums attiecīgajā dalībvalstī.

2015. gadā Eurostat veica šādus ar EDP dialogu saistītus apmeklējumus: Igaunija (20.–21. janvāris), Itālija (2.–3. februāris), Horvātija (26.–27. februāris), Apvienotā Karaliste (28.–29. aprīlis), Zviedrija (19.–20. maijs), Latvija (26.–27. maijs), Polija (29.–30. jūnijs), Spānija (9.–10. jūlijs), Nīderlande (1.–2. septembris), Slovēnija (7.–8. septembris), Grieķija (23.–24. septembris), Rumānija (12.–13. novembris, 17.–18. decembris), Somija (19.–20. novembris) un Slovākija (8.–9. decembris). Turklāt ad hoc apmeklējumu veica Austrijā (14. oktobrī).

Galīgos konstatējumus par katru ar dialogu saistītu apmeklējumu, tostarp rīcības priekšlikumus, par kuriem bija panākta vienošanās, un izvirzīto jautājumu statusu, nosūtīja Ekonomikas un finanšu komitejai un publicēja Eurostat tīmekļa vietnē. Šo rīcības priekšlikumu īstenošana pakāpeniski uzlabos datu kvalitāti.

Metodikas izpētes apmeklējumus veic tikai tad, ja Eurostat ir konstatējis būtiskus riskus vai problēmas saistībā ar datu kvalitāti, jo īpaši attiecībā uz izmantotajām metodēm, jēdzieniem un klasifikācijām. Eurostat 2015. gadā nav veicis metodikas izpētes apmeklējumus.

2.2.3.Eurostat īpašās konsultācijas

Dalībvalstis regulāri apspriedās ar Eurostat, lai noskaidrotu dažādus valstu uzskaites jautājumus saistībā ar turpmākajām vai iepriekšējām darbībām. Eurostat sniedz padomus saskaņā ar spēkā esošajām pamatnostādnēm. Lai nodrošinātu atbilstību pārredzamības noteikumiem, kas paredzēti Regulā (EK) Nr. 479/2009, Eurostat publicē sniegto padomu , ja vien iesaistītā dalībvalsts neiebilst. Eurostat 2015. gadā ir publicējis astoņas ex ante padomu vēstules. Eurostat arī sniedza padomus Beļģijai, Grieķijai, Polijai un Slovākijai, un minētās dalībvalstis konfidencialitātes apsvērumu dēļ iebilda pret to publikāciju.

2.2.4.Izmeklēšanas par budžeta uzraudzības īstenošanu eurozonā

Ar Regulu (ES) Nr. 1173/2011 Eiropas Parlaments un Padome pilnvaro Komisiju sākt izmeklēšanu, ja rodas aizdomas par manipulācijām ar statistikas datiem “apzinātas nepatiesu ziņu sniegšanas” vai “nopietnas nolaidības” dēļ.

Komisija 2014. gada 11. jūlijā nolēma sākt oficiālu izmeklēšanu par iespējamām manipulācijām ar statistikas datiem Valensijas reģionā (Comunidad Valenciana) Spānijā .

Šī bija pirmā reize, kad Komisija izmantoja savas jaunās pilnvaras, kas paredzētas “sešu tiesību aktu kopumā” ekonomikas pārvaldībai, lai izmeklētu kādas dalībvalsts iespējamas manipulācijas ar parāda un deficīta datiem.

Komisija 2015. gada 7. maijā pieņēma ziņojumu, kurā ņemti vērā Spānijas iesniegtie apsvērumi, un ieteica Padomei uzlikt sodanaudu. Ziņojumā secināts, ka Spānijas vispārējās valdības sektora struktūra, Valensijas autonomā apgabala Reģionālā revīzijas iestāde, neveicot izdevumu uzskaiti veselības aprūpes jomā un atbilstīgi nacionālo kontu sistēmai (EKS 95) neievērojot uzkrāšanas principu, pieļāva nopietnu nolaidīgu rīcību. Minētās rīcības dēļ 2012. gada martā Eurostat tika iesniegti nepareizi Spānijas valdības deficīta dati. Nepatiesu ziņu sniegšana tika pārtraukta 2012. gadā. Ziņojums konkrēti attiecas uz statistiku, kas sagatavota Valensijas reģionā, un tajā netiek apšaubīta Spānijas valsts statistikas datu precizitāte.

Padome 2015. gada 13. jūlijā pieņēma lēmumu noteikt sodanaudu EUR 18,93 milj. apmērā par valdības deficīta datu nepareizu atspoguļošanu nopietnas nolaidības dēļ

Spānija Eiropas Savienības Tiesā apstrīdēja gan Komisijas lēmumu sākt izmeklēšanu, gan Padomes lēmumu par sodanaudas uzlikšanu . Vispārējā tiesa ar 2015. gada 3. septembra rīkojumu lietā T-676/14 noraidīja prasību atcelt Komisijas lēmumu. Rīkojums par prasību atcelt Padomes lēmumu vēl nav pieņemts.

2.2.5.Jaunākie metodikas jautājumi

Kā parasti Eurostat izvērtēja, vai EKS 2010 noteikumi ir pareizi piemēroti, īpaši ņemot vērā tā jaunākos lēmumus saskaņā ar Regulas (EK) Nr. 479/2009 10. panta 2. punktu. Šie lēmumi tika iekļauti Rokasgrāmatā par valdības budžeta deficītu un parādu (MGDD), kuras jaunāko redakciju publicēja 2014. gada augustā . Jaunā MGDD redakcija (2016. gada izdevums) tiks publicēta 2016. gada pirmajā ceturksnī, un tajā būs ietvertas nodaļas saskaņā ar EKS 2010, kas atspoguļo rezultātus, kuri 2015. gadā gūti darba grupā par metodikas jautājumiem.

Eurostat 2015. gadā turpināja sniegt dalībvalstīm papildu precizējumus par uzskaites noteikumiem attiecībā uz EDP un valdības finanšu statistiku. Šie skaidrojošie dokumenti, tostarp The statistical recording of EU budgetary contributions, following an amendment to the Own Resources Regulation, kas publicēts 2015. gada 17. martā, un metodiskie norādījumi The impact of energy performance contracts on government accounts papildina EKS 2010 vispārējos noteikumus. Eurostat pēc apspriešanās ar dalībvalstīm publicē metodiskos norādījumus.

2.2.6.Saskaņotība ar attiecīgajiem valdības kontiem